РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/21-18

21. фебруар 2018. године

Б е о г р а д

З А П И С Н И К

26. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 20. ФЕБРУАРА 2018. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Верољуб Матић, Тијана Давидовац, Жарко Богатиновић, Милија Милетић, Радован Јанчић, Младен Лукић, Арпад Фремонд, Марјана Мараш, Мирослав Алексић и проф. др Миладин Шеварлић као и Олена Папуга (заменик Наде Лазић) и Владимир Ђурић (заменик Ненада Божића), заменици чланова Одбора.

Седници нису присуствовали чланови Одбора: Огњен Пантовић, Горан Јешић, Нада Лазић, Милорад Мирчић и Ненад Божић.

Седници су присуствовали представници Министарства пољопривреде, шумарства и водопривреде: Богдан Игић, државни секретар, Зоран Јањатовић, помоћник министра, Небојша Милосављевић, директор Управе за заштиту биља, Бојан Живковић, помоћник директора Управе за аграрна плаћања, Драгослав Милутиновић, Управа за аграрна плаћања, Радивој Надлачки, саветник министра и проф. др Драган Гламочић, Пољопривредни факултет.

Пре утврђивања дневног реда, његову допуну предложио је Мирослав Алексић са тачком: Разматрање Информације о забрани извоза воћа и поврћа, са посебним освртом на извоз воћа и поврћа у Русију.

Одбор је прихватио предлог Мирослава Алексића за допуну дневног реда ( 12 за, 2 није гласало).

Проф. др Миладин Шеварлић је предложио допуну дневног реда са тачком: Разматрање стицања услова за активирање одредби (члан 32) ССП-а за увођење прелевмана на одређену врсту пољопривредних производа које увозом угрожавају нашу пољопривредну производњу.

Одбор је прихватио предлог проф. др Миладина Шеварлића за допуну дневног реда (13 за, 1 није гласао).

Одбор је једногласно усвојио следећи

Д н е в н и р е д

1. План ИПАРД јавних позива у 2018. години и план подршке пољопривредницима кроз националне мере;
2. Разматрање Информације о забрани извоза воћа и поврћа, са посебним освртом на извоз воћа и поврћа у Русију;
3. Разматрање стицања услова за активирање одредби (члан 32) ССП-а за увођење прелевмана на одређену врсту пољопривредних производа које увозом угрожавају нашу пољопривредну производњу;

4. Разно.

Прва тачка дневног реда – План ИПАРД јавних позива у 2018. години и план подршке пољопривредницима кроз националне мере;

У уводним напоменама, Зоран Јањатовић информисао је чланове Одбора о акционом плану ИПАРД програма, нагласивши да се јавни позив за ИПАРД подстицаје за инвестиције у физичку имовину пољопривредних газдинстава - куповину нове механизације и опреме, расписан 25. децембра 2017. године и јавни позив за куповину нових трактора, расписан 4. јануара 2018. године, затварају 26. фебруара текуће године. Званична акредитација ИПАРД-а од стране Европске комисије се очекује ове недеље. У првој недељи марта ће се расписати јавни позив за меру 3 – прерада млека, меса, воћа и поврћа (инвестиције у прерађивачке капацитете) и набавка опреме. Према плану позива од јуна месеца планирају се инвестиције у изградњу и опремање објеката у обе мере (1 и 3). Уредба о расподели подстицаја у пољопривреди и руралном развоју у 2018. години је скоро усаглашена, а националним мерама ће се обухватити корисници који не испуне услове из ИПАРД програма. Правилници ИПАРД програма ће се мењати у зависности од проблема уочених реализацијом програма. На терену, пољопривредне стучне службе, регионалне агенције за развој, канцеларије за пољопривреду при општинама пружају подршку кроз информисање и разне обуке пољопривредницима везано за ИПАРД.

Радивој Надлачки рекао је да су две трећине директних плаћања одређена за сточарство. Основни проблем финансирања пољопривреде је годишње буџетирање. По његовим речима, потребно је ограничити горње лимите за подстицаје како би се аграрни буџет боље расподелио. ИПАРД-ом неће бити могућа плаћања за живе јединице (набавка квалитетних приплодних грла, подизање производних засада), а његова измена је могућа кроз Одбор за праћење ИПАРД програма, али тек по почетку његовог спровођења. Такође, планира се ове године доношење новог правилника за прераду воћа и поврћа на газдинству који ће се подржати кроз мере диверсификације заједно са гљиварством, прерадом меда и скупљањем плодова.

Бојан Живковић нагласио је да број поднетих захтева за ИПАРД по мери 1 тренутно износи 62 за тракторе и 21 захтев за механизацију.

У дискусији су учествовали народни посланици: Маријан Ристичевић, Милија Милетић, Арпад Фремонд, Верољуб Матић, Мирослав Алексић и проф. др Миладин Шеварлић.

Након расправе о тачки дневног реда, Одбор је већиним гласова (9 за, 2 није гласало) донео следећи

З а к љ у ч а к

Одбор предлаже да се посвети посебна пажња да се средства из ИПАРД-а искористе у максимално дозвољеном износу, а да се по питању националних мера испоштују заостале и пренете обавезе из 2017. године, али да то не доведе до умањења нивоа подстицаја који су буџетом планирани и предвиђени за 2018. годину, те да ако се укаже потреба нађе допунски новац за регулисање пренетих обавеза из 2017. године.

Друга тачка дневног реда - Разматрање Информације о забрани извоза воћа и поврћа, са посебним освртом на извоз воћа и поврћа у Русију;

Небојша Милосављевић нагласио је да се извоз воћа и поврћа у Руску Федерацију у овом тренутку одвија несметано. Руска Федерација је 14. фебруара обавестила наше органе да привремено обуставља извоз крушака, тражећи да се одржи састанак на експертском нивоу и реше отворена питања као што је проблем квалитета, што подразумева питање сортимента, начина декларисања и др. Повољна околност по нас је да у овом тренутку није сезона извоза крушака док је извоз јабука несметан. У сарадњи са руском страном донешена је Уредба о евиденцији извозника воћа и поврћа у Руску Федерацију којом се дефинишу обавезе извозника у Руску Федерацију и услови које извозник мора да испуни. Очекује се да се до краја године потпише нови споразум са Руском Федерацијом везано за извоз роба са високо фитосанитарним ризиком (пре свега извоз воћа и поврћа). Укупан извоз крушке износи 5.500-7.000 тона, а јабуке 140.000-190.000 тона.

У дискусији су учествовали народни посланици: Маријан Ристичевић, Мирослав Алексић и проф. др Миладин Шеварлић.

Након расправе о тачки дневног реда, Одбор је већиним гласова (9 за, 2 није гласало) донео следећи

З а к љ у ч а к

Одбор предлаже да се упути захтев институцијама Републике Србије надлежним за контролу реекспорта воћа и поврћа из земаља Европске уније на тржиште Русије у циљу појачане контроле да би се спречиле могуће забране или ограничења извоза воћа и поврћа произведених у Србији на тржиште Русије.

Трећа тачка дневног реда - Разматрање стицања услова за активирање одредби (члан 32) ССП-а за увођење прелевмана на одређену врсту пољопривредних производа које увозом угрожавају нашу пољопривредну производњу;

Проф. др Миладин Шеварлић изнео је податак о повећаном увозу замрзнутог свињског меса без коске и сугерисао да се изврши анализа робних позиција за увоз.

У дискусији су учествовали народни посланик: Маријан Ристичевић и проф. др Миладин Шеварлић.

Након расправе о тачки дневног реда, Одбор је једногласно донео следећи

З а к љ у ч а к

Одбор предлаже да се изврше консултације са органима Европске уније да се утврди да ли постоје озбиљни поремећаји на нашем тржишту због прекомерног увоза пољопривредних производа, а Република Србија као погођена страна може да предузме одговарајуће мере у складу са чл. 32. и 41. Уговора о ССП-у и да тако истакнемо потребу за неку врсту додатне заштите.

Четврта тачка дневног реда - Разно

Проф. др Миладин Шеварлић подсетио је на допис невладине организације за заштиту животиња и рекао да подносилац треба да обави разговор са представницима Управе за ветерину и да се нађе решење одређеног проблема.

Након расправе о тачки дневног реда, Одбор је једногласно донео следећи

З а к љ у ч а к

Одбор предлаже да у складу са Законом о добробити животиња и Кривичним закоником Републике Србије надлежни органи, Министарство унутрашњих послова, Управа за ветерину предузму све мере у појачаној заштити животиња.

Под тачком разно, Милија Милетић предложио је да се народнa посланица Нада Лазић одреди за члана Пододбора за праћење стања у пољопривреди у маргиналним - најнеразвијенијим подручјима Републике Србије.

Одбор је једногласно прихватио овај предлог.

Пошто других питања и предлога није било, седница је закључена у 15,15 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић